[Foto’s] Wapen-arsenaal in verlate huis gekryFoto’s: SAPD Die polisie in Limpopo het Donderdagaand op ŉ arsenaal vuurwapens en ammunisie in ŉ verlate huis in die provinsie afgekom. Kol. Ronel Otto, provinsiale polisiewoordvoerder, het gesê die Westenburg-polisie het inligting opgevolg oor verdagte goedere wat in ŉ kamer van ŉ verlate huis in die Nirvana-omgewing toegesluit is. “Die polisie het toegang tot die huis en die kamer bekom en op ŉ aantal vuurwapens en ammunisie afgekom,” het Otto gesê. Die polisie het onder meer beslag gelê op drie AK47-aanvalsgewere, ŉ R1-geweer en duisende patrone ammunisie, waaronder 47 900 9 mm-koeëls, vir vuurwapens van verskeie kaliber. “Daar was ook ŉ masjien wat gebruik word om leë patrone mee te vul, ŉ koeëlvaste baadjie en verskeie sakke gevul met ŉ wit poeiermiddel waarop beslag gelê is.” Otto het gesê forensiese toetse sal op die poeier gedoen word om vas te stel of dit dwelms is. Die vuurwapens sal vir ballistiese toetse gestuur word om vas te stel of dit met enige misdrywe verbind kan word. “ŉ Ondersoek is van stapel gestuur om vas te stel aan wie die items behoort en waarvoor dit gebruik is,” het sy gesê.